**Holtpont – Az élet**

Komor idők, szürkeség, ez fogad majd minket?

Mily’ kép tárul elém, ha kicsit kitekintek?

Veszteség vagy idill, mit a jövő rejt magában?

Otthonunk leljük még e földi hazában?

Egyre gyűlik fejünkben a kérdőjelek sora,

ennyi rideg téma nem merült fel soha.

És hiába az emberek, a sok nagy tudós szava,

ha minden hitegetés csak a remény támasza.

Sorra találgatunk, s nincsen moccanás,

zavartan várjuk, mi lesz a folytatás.

Mennyi fura elképzelés, egymás hegyén-hátán,

bennem is megfordul, helyzetünket látván.

Felbolydulás, pánik, lehetséges lenne?

Új irányt veszünk, de vajon merre?

Az élet nagyot fordul, de meg nem szűnik,

a rendszer, miben éltünk, egy időre eltűnik.

Felborul a rend, az egység, a szokás,

mi mindennel jár a hirtelen változás?

Új idő, rossz idő lesz tán?

Rejtély, mit a sors nekünk szán.

Ám egy biztos: ha a világ változik, én is változok,

eltűröm majd, mit az élet ránk hozott.

És megyek tovább, hisz magam is állom

a sarat, kitartok, mert jobb időkre vágyom.

Csakhogy érzem, messze még a vége,

de bármi is jön, állok elébe.

Bár most is tudom, más lesz majd az otthon,

e fontos ténybe pedig bele kell nyugodnom.

Nem tudhatom, marad-e a tenger, az erdő,

a messzi vadonra mit hoz a jövendő,

hogy mennyit változik a haza vonzó tája,

ad-e még szépséget a természet világa.

Zöldell-e még úgy a rét, - csak kérdem -

ahogy akkor és azelőtt a ragyogó vidéken?

Mi marad a Földből, mi marad meg nekünk,

mi történik még, mitől más lesz az életünk?

Kétséges a helyzet, siker vagy veszteség,

sok volt a kudarc, legyen most már elég!

Hány embert ragadt el a kegyetlen halál?!

Kell, hogy legyen olyan, ’ki megoldást talál!

Földön az ember, sötétség felette,

saját maga sorsát, idáig vezette.

Saját maga sorsát rossz irányba húzta,

így kerültek nemzetek nehéz, baljós útra.

S ez úton járunk, évtizedek óta,

önző természetünk nem vezetett jóra.

Kapzsiság, lustaság, mit is vártunk volna?

Most jó embernek, rossz embernek ugyanaz a sorsa.

S nem segít a pénz, egész más a kincs:

hiszen mit ér a bér, ha egészség nincs?

Fontosabb, mint bármi, az égadta élet,

csak ember mentheti a legnagyobb értéket.

Muszáj vigyáznunk, létünk forog kockán,

bajban vagyunk, mindenki, egyformán.

Senki más nem segít, nekünk kell lépnünk,

csak közösen, együtt van esélyünk.

Fel kell eszmélnie a Föld népének,

intő jel az most, mit mind átélnek.

Mert tennünk kell, tennünk egymásért,

egy új és szebb világért!

Én megteszek mindent, de mit érek egyedül,

ha megannyi ember csak a gond elől menekül?!

Lehet, bennünk van egy szebb világ reménye,

csupán a puszta vágy… szerinted elég-e?

Előttünk az út, s el kell majd döntenünk:

romba döntjük, vagy megvédjük életünk.

Még ködös, hogy ránk ezután mi vár,

de a sors kezünkben, a jövő vállunkon áll.

Németh Zsombor

Budapest, 2020.07.30.

**Hamis barát**

Bánt, hogy utoljára állok előtted  
És csak könnyeim láttán  
Érkezik hirtelen szaporán felőled  
Bocsánat bocsánat hátán.

De tőled már mit sem ér a pardon,  
Már nem hiszem el szavad.  
Morajjá vált hangod  
Mostanra üres lett, s üres marad.

Hát semmivé lettél, de nekem is fáj,  
És ezért nem értem,  
Hogy miért kellett a harag, a viszály?  
Ó, mondd, tán megérte?

Sajog a szívem, ha újra átgondolom  
Mennyi sötét napot éltem,  
S egyre inkább csak magamat okolom,  
Amiért miattad ért szégyen.

Mert, te is tudod, hittem benned,   
a baj ebből fakadt,  
S újra mondom: ha tudnám miért tetted!  
Ez már rejtély marad.

Bánt, hogy utoljára állok előtted  
És csak könnyeim láttán  
Érkezik hirtelen szaporán felőled  
Bocsánat bocsánat hátán.

Jajh, de oly' nehéz a méreg a szívnek,  
egy el nem múló átok,  
Talán majd lelkemen úgy könnyítek,  
ha egyszer megbocsátok...

Németh Zsombor

Budapest, 2021. február 24.